钦定古今图书集成/方舆汇编/职方典/第1051卷 > 《桃林场记》唐·盛均
## 钦定古今图书集成/方舆汇编/职方典/第1051卷 > 《桃林场记》唐·盛均

“唐武宗二年，余还斯境。其场由西十里，右胁精庐，前
距危岫，形拘势促，不似公门。故其人轻而险，其官屑
而残，时非厌迁，殆有数也。”今己卯年，觐季父于此，视
廛里若巨邑，览风物如大邦。鳞鳞然廨宇之罗，霭霭
然烟火之邦。一派趋碧，群峰走青，横飞而野鹤冲波，
旷望而晴郊远去。是以俗阜家泰，官清吏闲，凌晨而
舟车竞来，度日而笙歌不散。故知兴废有时，吉凶由
地。不然，何劳于旧宇而逸于新亭耶？吾友王颛，字还
古。莺洎未迁，禄为亲屈，莫邪曾试，犀象无全。是年冬，
枉车再至，盖有为也。先是知余谋展觐视，骤谒帘帏，
去才旬月，归谐素志。知还古不日青云，暂适我愿耳。
徒服其所刊，变风易俗。尝闻期日之内变为大县乎？
亦是斯场人士之所愿也。其他故事，前记已详；其或
加余，未可无述。